ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สข/น. 37/2550เรื่อง การผ่อนผันการคํานวณและประกาศมูลค่าทรัพย์สินสุทธิของกองทุนที่ลงทุนในตราสารแห่งทุนที่ออกโดยบริษัท ปตท. จํากัด (มหาชน) อาศัยอํานาจตามความในข้อ 12 วรรคหนึ่ง และวรรคสาม แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 30/2547 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 1 มิถุนายน พ.ศ. 2547 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับเฉพาะกับกองทุนดังต่อไปนี้ ที่ลงทุนในหรือมีไว้ซึ่งตราสารแห่งทุนที่ออกโดยบริษัท ปตท. จํากัด (มหาชน) (1) กองทุนรวม แต่ไม่รวมถึงกองทุนรวมอีทีเอฟ (2) กองทุนสํารองเลี้ยงชีพ ข้อ ๒ ในกรณีที่ตลาดหลักทรัพย์แห่งประเทศไทยสั่งห้ามการซื้อหรือขายหลักทรัพย์จดทะเบียนของบริษัท ปตท. จํากัด (มหาชน) เป็นการชั่วคราวอันเนื่องจากศาลปกครองสูงสุดจะมีคําพิพากษาในวันที่ 14 ธันวาคม พ.ศ. 2550 เกี่ยวกับบริษัท ปตท. จํากัด (มหาชน) ให้บริษัทจัดการใช้วิธีการคํานวณมูลค่า และได้รับการผ่อนผันระยะเวลาหรือเลื่อนการดําเนินการดังต่อไปนี้ (1) ในการกําหนดมูลค่ายุติธรรมของตราสารแห่งทุนที่ออกโดยบริษัท ปตท. จํากัด (มหาชน) เพื่อใช้ในการคํานวณมูลค่าทรัพย์สินสุทธิของกองทุนรวมและกองทุนสํารองเลี้ยงชีพ ให้บริษัทจัดการใช้มูลค่าตามราคาปิดของตราสารแห่งทุนดังกล่าวในวันทําการซื้อขายแรกภายหลังจากตลาดหลักทรัพย์แห่งประเทศไทยยกเลิกการสั่งห้ามซื้อหรือขายหลักทรัพย์จดทะเบียนเป็นการชั่วคราวนั้นแล้ว (2) ในการคํานวณมูลค่าทรัพย์สินสุทธิและมูลค่าหน่วยลงทุนของกองทุนรวม รวมทั้งราคาขายและราคารับซื้อคืนหน่วยลงทุนของกองทุนรวมเปิด และการคํานวณจํานวนหน่วยของกองทุนสํารองเลี้ยงชีพ ให้บริษัทจัดการได้รับการผ่อนผันหรือเลื่อนระยะเวลาการคํานวณออกไปจนกว่าบริษัทจัดการจะสามารถกําหนดมูลค่ายุติธรรมของตราสารแห่งทุนที่ออกโดยบริษัท ปตท. จํากัด (มหาชน) ตาม (1) ได้ (3) ในการประกาศมูลค่าทรัพย์สินสุทธิและมูลค่าหน่วยลงทุนของกองทุนรวม รวมทั้งราคาขายและราคารับซื้อคืนหน่วยลงทุนของกองทุนรวมเปิด ให้บริษัทจัดการได้รับการผ่อนผันการประกาศมูลค่าและราคาดังกล่าวออกไปเป็นภายในวันทําการถัดจากวันที่สามารถกําหนดมูลค่ายุติธรรมของตราสารแห่งทุนที่ออกโดยบริษัท ปตท. จํากัด (มหาชน) ตาม (1) ได้ข้อ ๓ ไม่ให้นําความในข้อ 2 มาใช้บังคับในกรณีที่ตลาดหลักทรัพย์แห่งประเทศไทยสั่งห้ามการซื้อหรือขายหลักทรัพย์จดทะเบียนของบริษัท ปตท. จํากัด (มหาชน) เป็นการชั่วคราวไม่ตลอดระยะเวลาการซื้อขายในวันที่ 14 ธันวาคม พ.ศ. 2550 โดยให้บริษัทจัดการปฏิบัติตามประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 1/2549 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 7 กุมภาพันธ์ พ.ศ. 2549 ในเรื่องการคํานวณมูลค่าและการประกาศนั้นเช่นเดิมข้อ ๔ ประกาศนี้ให้ใช้บังคับตั้งแต่วันที่ 14 ธันวาคม พ.ศ. 2550 เป็นต้นไปผู้มีอํานาจลงนาม - ประกาศ ณ วันที่ 14 ธันวาคม พ.ศ. 2550 (นายธีระชัย ภูวนาถนรานุบาล)เลขาธิการสํานักงานคณะกรรมการกํากับหลักทรัพย์และตลาดหลักทรัพย์หมายเหตุ - เหตุผลในการออกประกาศฉบับนี้ คือ เนื่องจากตลาดหลักทรัพย์แห่งประเทศไทยสั่งห้ามซื้อหรือขายหลักทรัพย์ของบริษัท ปตท. จํากัด (มหาชน) เป็นการชั่วคราว อันเนื่องจากศาลปกครองสูงสุดได้มีคําพิพากษาในวันที่ 14 ธันวาคม พ.ศ. 2550 เกี่ยวกับบริษัท ปตท. จํากัด (มหาชน) ซึ่งเป็นผลให้ราคาล่าสุดของตราสารแห่งทุนดังกล่าวไม่เป็นตัวแทนที่ดีของมูลค่ายุติธรรม และส่งผลกระทบต่อกองทุนที่มีการลงทุนหรือมีไว้ซึ่งตราสารแห่งทุนของบริษัท ปตท. จํากัด (มหาชน) ดังนั้น เพื่อคุ้มครองผู้ลงทุนให้ได้รับการปฏิบัติอย่างเป็นธรรมตามสิทธิที่พึงได้รับ จึงจําเป็นต้องออกประกาศนี้